Ebrahim Rasool glo op pad na kabinetsposEbrahim Rasool. Foto: Flickr/GovernmentZA Onberispelike ANC-bronne beweer die voormalige Wes-Kaapse premier en Suid-Afrikaanse ambassadeur in Washington, Ebrahim Rasool, is op pad na die nasionale parlement. Rasool is glo bestem vir ’n kabinetspos as die ANC vanjaar se algemene verkiesing wen. Rasool se naam gaan baie hoog op die lys van die Wes-Kaapse ANC na die Nasionale Vergadering wees wanneer die ANC se kandidaatlyste na hierdie naweek se vergadering van die Nasionale Uitvoerende Komitee (NUK) van die ANC gefinaliseer word, is aan Maroela Media gesê. Rasool was Wes-Kaapse premier van 2004 tot 2008, toe hy deur sy eie partylede gedwing is om te bedank vanweë verskeie omstredenhede en bewerings van korrupsie wat sy administrasie omhul het. Rasool het toe ambassadeur geword in Washington, en is nou al geruime tyd terug in die Kaap, waar hy ’n redelik lae openbare profiel handhaaf. Hy is egter aangestel as die ANC se Wes-Kaapse verkiesingskoördineerder en het die afgelope twee weke sterk na vore getree toe hy die brandgeteisterde Wuppertal namens die ANC besoek en vandag die ANC se verkiesingsveldtog in Kaapstad se wyk 101 (die plakkerskampe Wallacedene en Bloekombos buite Kraaifontein, wat die ANC beslis maklik sal behou) aangevoer het. Die aanstelling van die kabinet is ’n volkome prerogatief van die president, maar in praktyk stel die president dit in konsultasie met leiersfigure in die regerende party saam.